શ્રી અમિતાભજી ઉર્ફે અર્જુનસિંગને નમકહલાલમાં મુ. ઓમપ્રકાશ ઉર્ફે દદ્દુ પોતાનાં પગ ઉપર ઊભા રહેવાની સલાહ આપે છે. એમાં ભાઈ કન્ફયુઝ થઈ જાય છે. ઊભા તો બધાં રહે છે પણ ઊભા રહેવા રહેવામાં ફેર હોય છે. જેનાં ઢીંચણની ઢાંકણી ઘસાઈ ન હોય એવાં પણ ટટ્ટાર ઊભા રહે એ જરૂરી નથી. અમુક ને પાછળ હાથ બાંધીને ઊભા રહેવાની ટેવ હોય છે. પરણેલા હોય એમને અદબ વાળીને ઊભા રહેવાની આદત હોય છે. નોકરિયાતોને સાવધાન મુદ્રામાં ઊભા રહેવાની મજબૂરી હોય છે. નેતાગીરી કરનારને કોઈના ખભે હાથ મુકીને ઊભા રહેવાની કુટેવ હોય છે. અમે અમદાવાદી છીએ તોયે અમને પોતાનાં ખિસામાં હાથ નાખીને ઊભા રહેવાની ટેવ છે. આમ પોતાનાં પગ પર ઉભેલા જે દેખાય છે એ સ્વેચ્છાએ, પોતાની મરજીથી, અને પોતાનાં પગ પર ઊભા હોય એવું જરૂરી નથી.